# ஒய். சுப்பிரமணிய ராஜு


**ஒய். சுப்பிரமணிய ராஜு** (*Y. Subramanya Raju*) (1907 - 1995) மைசூர் பாரம்பரிய கலை பாணியை ஆதரித்த ஒரு இந்தியக் கலைஞர் ஆவார். இவர் மைசூர் இராச்சியத்தில் அரசவை ஓவியர்களின் குடும்பத்தில் பிறந்தார். மைசூர் அரண்மனையில் உள்ள கல்யாண மண்டபத்தின் சுவர்களை அலங்கரிக்கும் மைசூரு தசரா ஊர்வல ஓவியங்கள் இவரது அற்புதமான படைப்புகளில் சில. பிந்தைய ஆண்டுகளில், மாநிலத்தில் நுண்கலை மற்றும் கலைஞர்களை மேம்படுத்துவதற்காக ராஜு கர்நாடக சித்ரகலா பரிஷத் எனும் காட்சிக் கலை வளாகத்துடன் தன்னை ஈடுபடுத்திக் கொண்டார். ராஜு தனது பெரும்பாலான ஆண்டுகளை மைசூர் கலை பாணியைக் கற்பிப்பதிலும், பிரபலப்படுத்துவதிலும் செலவிட்டார். மனிதவள மேம்பாட்டு அமைச்சகத்தால் இவருக்கு ‘கூட்டாளார்’ எனும் அங்கீகாரம் வழங்கப்பட்டது. பாரம்பரிய மைசூர் ஓவியத்தில் இவரது சிறந்த பங்களிப்புக்காக இந்திய அரசு அதன் தேசிய விருதை வழங்கியது.  

## இளமை வாழ்க்கை
ஒய். சுப்பிரமணிய ராஜு 1907 ஆம் ஆண்டில் இந்தியாவின் கருநாடக மாநிலத்தின் மைசூரில் பிறந்தார். இவரது மூதாதையர்கள் மைசூர் பாணியிலான ஓவியத்திற்கு வித்திட்டவர்கள். விஜயநகரப் பேரரசின் வீழ்ச்சிக்குப் பிறகு, இவரது மூதாதையர் முந்தைய மைசூர் மாநிலத்திற்கு குடிபெயர்ந்தனர். ஸ்ரீரங்கப்பட்டணத்தில் திப்பு சுல்தான் கட்டிய தாரியா தௌலத் அரண்மனையில் உலகப் புகழ்பெற்ற சுவரோவியங்களை உருவாக்கிய பெருமை இந்தக் குடும்பத்திற்கு உண்டு.  

ஒய். சுப்பிரமணிய ராஜுவின் மூதாதையர்கள் மைசூர் அரண்மனையில் பணியாற்றி வந்தனர். இவரது தாத்தா சுந்தரய்யா அரண்மனையில் வழக்கமான ஓவியராகவும், தந்தை எல்லப்பா வரைவாளராகவும் இருந்தார். இராஜுவின் சகோதரர் ஒய். நாகராஜு மற்றும் மாமா சங்கர ராஜு ஆகியோரும் அரண்மனையில் கலைஞர்களாக இருந்தனர்.  

ராஜுவுக்கு சுமார் 10 வயதாக இருந்தபோது, பெண்கள் மற்றும் குழந்தைகள் நலன் தொடர்பான ஒரு திட்டத்திற்கான வடிவமைப்பிற்கான அகில இந்திய போட்டியில் கலந்து கொண்டார். மைசூர் அரண்மனையிலிருந்த நுண்கலைகள் குறித்த பழைய நூலான ஸ்ரீதத்வநிதிக்கு பொருத்தமான வடிவமைப்பைத் தயாரிக்குமாறு கேட்டுக் கொண்டார். இந்த வடிவமைப்பு ராஜுவுக்கு அகில இந்திய பரிசை வென்றது மட்டுமல்லாமல், தகுதியுள்ள இளம் கலைஞராகவும் அங்கீகாரம் பெற்றது.  

## கல்வி
ஒய். சுப்பிரமணிய ராஜு, மூன்றாம் கிருட்டிணராச உடையார் நிறுவிய ராஜா பள்ளி என்று அழைக்கப்படும் ஆங்கிலேய- கன்னடப் பள்ளியில் அனுமதிக்கப்பட்டார். வழக்கமாக தனது பாடங்களை படித்து வந்தாலும் ஓவியம் வரைவதில் அதிக ஆர்வம் கொண்டிருந்தார்.  

இராஜு அடிக்கடி தனது தந்தை அல்லது சகோதரருடன் அரண்மனைக்குச் சென்று வந்தார். மன்னரின் தனிச் செயலாளர் சர் சார்லஸ் தோதண்டரின் கவனத்தை ஈர்த்த இராஜுவிடம் மன்னருக்கு கிறிஸ்துமஸ் பரிசை வழங்க வேண்டும் என்ற நோக்கத்துடன், ஒரு வடிவமைப்பைத் தயாரிக்குமாறு கேட்டுக் கொண்டார். மைசூரு தசரா ஊர்வலத்தின் ஒரு காட்சியாக இந்த வடிவமைப்பு இருந்தது. வடிவமைப்பால் மிகவும் ஈர்க்கப்பட்ட மன்னர் இளம் ராஜுவை பாராட்டினார். மேலும், இராஜுவின் விருப்பப்படி, சாமராஜேந்திரா தொழில்நுட்ப நிறுவனத்தில் அனுமதிக்கப்பட்டார். மகாராஜா இவருக்கு மாதத்திற்கு ₹4 உதவித்தொகையையும் வழங்கினார். பின்னர் அது ₹6 ஆக உயர்த்தப்பட்டது.  

அங்கு இராஜு முன்னோக்கு, சமநிலை, உடற்கூறியல் மற்றும் விகிதாச்சாரம் ஆகியவற்றின் கொள்கைகளை நன்கு அறிந்து கொண்டார். கேசவையா என்பவரின் மேற்பார்வையின் கீழ், இராஜு தங்கசாலிடமிருந்து நிலப்பரப்பு ஓவியம் வரையும் நுட்பத்தையும், எலவட்டியிடமிருந்து வரைதல் தொழில்நுட்பத்தையும் கற்றுக்கொண்டார். 1926 ஆம் ஆண்டில் சென்னை தொழில்நுட்ப நிறுவனத்தில் இருந்து வரைதல், ஓவியம் மற்றும் வடிவமைப்பில் சான்றிதழ் பட்டம் பெற்றார்.  

மும்பையின் சர். ஜே. ஜே. கலைப்பள்ளியில் சேர்ந்த இராஜு தனது ஆரம்பத் தேர்வில் வரைதல் மற்றும் ஓவியத்தில் தனித்துவத்துடன் தேர்ச்சி பெற்றார். ஒருமுறை இலக்குமி விலாஸ் அரண்மனையின் கூரை அலங்காரத்தைத் அமைக்க சென்ற ஜே. ஜே. கலைப்பள்ளியின் மாணவர் குழுவில் இராஜுவும் சென்றார். பின்னர், இந்த வடிவமைப்புகள் இலண்டனில் *இந்திய கலைப் பொக்கிஷங்களின் பிரதிநிதி* என்ற தலைப்பில் இலண்டனில் காட்சிக்கு வைக்கப்பட்டன. 1930 இல் இங்கு தனது கல்வியை முடித்தார்.  

## கலை வாழ்க்கை
1926 ஆம் ஆண்டில், பரகலா மடத்திலிருந்து வேதாந்த தேசிகரின் உருவப்படத்தை வரையும் பணியைப் பெற்றார். பின்னர் சாமராஜேந்திரா காட்சிக் கலை அகாதமியில் ஆசிரியராக சேர்ந்தார்.  

மைசூர் நகரத்திற்கான திட்டத்தை தயாரிக்கும் பணியில் இராஜு நியமிக்கப்பட்டார். குறிப்பிட்ட நேரத்தில் இந்தத் திட்டத்தை வடிவமைத்து பாராட்டைப் பெற்றார்.  

இராஜுவின் மிகவும் பாராட்டப்பட்ட படைப்புகள் மைசூர் அரண்மனையின் கல்யாண மண்டபத்தில் உள்ளன. கல்யாண மண்டபத்தில் வரையப்பட்ட 28 சுவர் ஓவியங்கள், 6 ராஜுவால் வரையப்பட்டவை. கல்யாண மண்டபத்தில் உள்ள 28 ஓவியங்களின் முக்கிய ஓவியங்களை வடிவமைத்த பெருமையும் இவருக்கு உண்டு.  

இராஜுவின் மாணவர் எம். எஸ். நஞ்சுண்ட ராவ் மற்றும் நண்பர் எம். ஆர்ய மூர்த்தி ஆகியோர் கர்நாடக சித்ரகலா பரிஷத் என்னும் காணும் காட்சிக் கலை வளாகத்தை நிறுவினர். மாநிலத்தில் நுண்கலை மற்றும் கலைஞர்களை மேம்படுத்துவதற்காக அவர்களுடன் 1970 ஆம் ஆண்டில், இராஜுவும் சேர்ந்தார். அந்த நேரத்தில் அது மல்லேசுவரத்தில் உள்ள காந்தி சாகித்ய சங்கத்தின் ஒரு தளத்தில் செயல்பட்டு வந்தது. பாரம்பரிய நுட்பத்தில் கலைஞர்களுக்கு பயிற்சி அளிப்பதற்காக மத்திய கைவினைப் பொருட்கள் மேம்பாட்டு வாரியத்திடமிருந்து நஞ்ண்ட ராவ் ஒரு திட்டத்திற்கு ஒப்புதல் பெற்றார். அதற்கு ராஜுவிடம் முழு பொறுப்பு ஒப்படைக்கப்பட்டது.